Dimetrodon
Store norske leksikon,Realfag,Paleontologi,Virveldyr,Krypdyr
Dimetrodon er et utdødd dyr som levde i Nord-Amerika tidlig i tidsperioden perm. Det hører til i dyregruppen synapsider.
Beskrivelse Dimetrodon hadde forholdsvis stort hode med lange kjever som var besatt med spisse tenner i flere størrelser. Hele dyret kunne bli opptil tre meter langt. Dimetrodon har blitt kalt kamøgle, på grunn av den store, iøynefallende kammen på ryggen. Beina var korte, og kroppen lang med en stor hudkam langs ryggen, støttet av lange utvekster på ryggvirvlene. De kan ha hatt kammen for å regulere kroppstemperaturen eller for å tiltrekke seg en partner. Levevis Dimetrodon var et rovdyr som gikk på fire bein. Systematikk Dimetrodon er ikke en dinosaur, til tross for at den ofte blir tatt for å være det. I stedet tilhører den gruppen synapsider, i likhet med blant annet pattedyrene. Innenfor synapsidene tilhører den seiløglene i gruppen pelycosaurer. Les mer i Store norske leksikon virveldyr synapsider dinosaurer fossiler